|  |  |
| --- | --- |
| **Visionsområde:** |  |
| Udarbejdet af: Telemedicinsk Servicecenter Syd, Christina Wie Gaarslev |  |
| Dato: 25.04.2024 |  |
|  | |

Kommissorium

# Telemedicinsk Servicecenter Syd

# Baggrund

Strategiske Sundhedsstyregruppe besluttede den 20. juni 2023, på baggrund af en tidligere anbefaling fra Programstyregruppen, at anbefale en model for den fremtidige organisering i Syddanmark, der samler både SSL samt den tilhørende SPOC-funktion (Single Point of Contact) i et organiseret samarbejde i regi af SDSI. Samtidig skulle der gennemføres et udbud af logistikopgaven. Det var hensynet til de forventede synergieffekter, der lå til grund for at SSL-enheden og SPOC-funktionen blev placeret samme sted. 20 kommuner samt regionen besluttede at indgå et samarbejde om SSL-arbejdet. I forhold til etableringen af en fælles SPOC-funktion valgte alle 22 kommuner samt regionen at indgå i dette arbejde.

Telemedicinsk Servicecenter Syd (TSS) er den enhed, som samler SSL-enheden og SPOC-funktionen i regionen. TSS har forud for den 1. februar 2024 indgået en SKI-aftale med Atea A/S om at løse logistikopgaven for den telemedicinske indsats i Region Syddanmark, i første omgang for diagnoseområderne KOL og Hjerte. Service og Support varetages af TSS.

# Formål

Styregruppen er overordnet ansvarlig for, at TSS-samarbejdet forløber som det skal. Styregruppen afrapporterer til Programstyregruppen for ”Fælles Telemedicin i Syd”. Programstyregruppen refererer til Strategisk Sundhedsstyregruppe, som orienteres og inddrages ved behov.

# Leverancer

Styregruppen har til opgave at:

* Sikre en samlet og koordineret styring af TSS.
* Sikre at opgaver, nye projekter mv. efterlever de mål og den retning, som partnerskabets fælles vision udstikker.
* Godkende og evaluere regnskab og budget i TSS (ift. Hvile i sig selv-princippet).
* Ændringer i Samarbejdsaftalen samt eventuelle konsekvenser heraf i forhold til økonomi og opgaver forelægges og drøftes i styregruppen.

På styregruppens første møde, skal styregruppen vedtage et kommissorie for styregruppens arbejde. Dette skal vedtages ved en flertalsbeslutning. (jf. Samarbejdsaftalen Bilag 3. Samarbejdsorganisation).

Formandsskabet udgør et forretningsudvalgt, der har mandat til at træffe beslutninger. Formandskabet skal altid hurtigst muligt orientere styregruppen om eventuelle beslutninger truffet af formandskabet.

# Organisering

Styregruppen for Telemedicinsk Servicecenter Syd skal bestå af:

* To repræsentanter fra hver sundhedsklynge (En fra hhv. regionen og kommunerne) der således repræsenterer alle parter i egen klynge (jf. nedenfor)
* En ledelsesrepræsentant fra TSS-enheden
* En ledelsesrepræsentant fra programstyregruppen i Fælles Telemedicin i Syd (FTS)

Der skal dermed udpeges ti medlemmer til styregruppen. Styregruppens medlemmer skal bestå af repræsentanter på ledelsesniveau (fagchefer) som har indsigt i indsatsen. TSS-enheden og FTS udpeger også eget medlem. Beslutninger træffes som udgangspunkt i enighed. Ved eventuelle uenigheder eller stemmelighed skal dette fremgå af referatet og formanden har den afgørende stemme.

Styregruppen har et formandskab bestående af en formand og næstformand. Formandskabet udpeges på det første styregruppemøde og sidder i udgangspunktet i længden af samarbejdsaftalens løbetid.

Det er forventningen at en repræsentant fra FTS sekretariatet deltager på styregruppemøderne, dog uden stemmeret. Styregruppen kan desuden beslutte, at andre personer skal deltage i styregruppen, som faste medlemmer eller på ad hoc basis. Sådanne deltagere har ikke stemmeret.

Hvis et medlem er forhindret i at deltage i et møde, har medlemmet mulighed for at sende en stedfortræder fra sin Sundhedsklynge. Stedfortræder har samme rettigheder som det almindelige medlem af styregruppen. Medlemmer skal altid orientere formandsskabet og TSS om afbud samt eventuelle stedfortrædere forud for møderne.

Styregruppens medlemmer refererer til ledelsen i medlemmernes respektive organisationer samt til ledelsen i ens egen klynge. Styregruppens medlemmer skal være bemyndiget til at træffe beslutninger i forhold til Samarbejdsaftalen på både egen organisations vegne såvel som på vegne af egen klynge.

Styregruppen mødes efter behov, dog minimum to gange årligt. Mødernes varighed er i udgangspunkt af to timers varighed, dog med mulighed for forlængelse. Der skal årligt afholdes mindst et fysisk møde, derudover afholdes første styregruppemøde fysisk. Møder indkaldes i udgangspunktet for et år ad gangen.

Formandskabet afholder ca. to uger før hvert styregruppemøde et formøde. På formødet drøftes og besluttes dagsordenen til næstkommende møde.

TSS-enheden har sekretariatsbetjening af styregruppen og indkalder til styregruppemøderne. Formandsskabet leder på skift møderne.

Dagsorden udsendes i udgangspunktet to uger før mødet skal afholdes. Det er TSS-enheden, der er ansvarlig for udsendelsen. Hvis medlemmer har dagsordenspunkter de ønsker på dagsordenen, skal disse sendes senest tre uger før næstkommende styregruppemøde.

Dagsordenen opdeles i sager til drøftelse og skriftlige orienteringer. Sager til skriftlig orientering, vil kun blive drøftet på selve mødet, såfremt et medlem af styregruppen ønsker det.

TSS-enheden er referent på møderne. Mødereferat udsendes til styregruppens medlemmer senest fem hverdage efter mødets afholdelse. Hvis der ikke gøres indsigelser senest fem hverdage efter mødereferatets modtagelse, anses mødereferatet for godkendt. Når mødereferatet er godkendt, gøres det tilgængeligt på TSSyd.dk. Eventuelt fortrolige oplysninger fjernes fra referatet forud for offentliggørelse.

# Evaluering og opfølgning

Styregruppen for Telemedicinsk Servicecenter Syd skal sikre TSS-samarbejdet forløber som det skal. Derudover henvises til samarbejdsaftalen som beskriver hvordan indsatsen evalueres.

# Tidsplan

Styregruppen mødes efter behov, dog minimum to gange årligt. Styregruppen sidder i udgangspunktet i længden af samarbejdsaftalens løbetid.